Matičnjak

**Matičnjak**, **pčelinja ljubica**,   (lat. *Melissa officinalis*) je vrsta trajne biljke iz roda Lamiaceae prirodnog staništa u južnoj Evropi i mediteranskoj regiji. Raste u visinu od 70 do 150&nbsp;cm. Listovi imaju blagi miris nalik na limun i metvicu. Krajem ljeta, na biljci se pojavljuju mali, bijeli ili svijetloplavi cvjetovi puni nektara koji privlače pčele. Zbog toga joj je latinski naziv *Melissa* (grč. pčela). Drugi nazivi: limunka, arbaroža.

Ekstrakt matičnjaka ima antibakterijska, antivirusna i umirujuća svojstva. Također se koristi i kao začin. Eterično ulje matičnjaka se koristi u medicinske i kozmetičke svrhe.

lijevo|thumb|Žbun matičnjaka prije cvijetanja
thumb|lijevo|Cvijet matičnjaka*

## Aktivne supstance
Listovi matičnjaka sadrže 4 - 7 % derivata hidroksicimetne kiseline, prije  svega ruzmarinske kiseline (takozvanih labiatenskih tanina), ali i hlorogensku kiselinu, kofeinsku kiselinu i eterično ulje od 0,05 do 0,3 %, kod uzgojnih vrsta i do 0,8%. Važnije komponente su citral (40 - 70 %, kao mješavina geraniola i nerala), citronelal (1 - 20 %) i β-karofilen (5 - 15 %). Ostali sastojci su linalol, geraniol, kariofilen epoksid, germakren D, metilcitronelal, 6-metil-5-hepten-2-on, geranil acetat, α-kopaen i nerol. Sastav eteričnog ulja zavisi od mjesta rasta, klimi, vremenu sabiranja, kao i starosti biljke. Ostali sastojci su još gorke tvari, smola, sluzi, glukozidi, saponini i timol. U svježoj biljci ima i do 253,0&nbsp;mg/100 g vitamina C.
 
## Upotreba
Biljka se koristi kao začin, kao ljekovita, te kao medonosna i u pčelarstvu korisna biljka. Eterično ulje se koristi u kozmetici. Listovi se mogu koristiti kao začin. Ekstrakt se može koristiti u pripravljanju biljnih likera. Može se koristiti za aromatiziranje hladnih napitaka, te salata i sosova, ali i kuhanog voća. Iz biljke se može prirediti čaj, te biljno vino. Čaj djeluje umirujuće i podstiče probavu. Nakon cvjetanja biljke intenzitet mirisa na limun opada.

Za ljekovite svrhe prije svega koriste se listovi biljke u cvijetu (*Melissae folium*). Tradicionalno se koristi za reguliranje probave te  umirenje kod nervne napetosti i preopterećenja. Čaj, te tekući ili suhi ekstrakti djeluju umirujuće, te su dobro sredstvo protiv grčeva. Mogu se koristiti kod nesanice i želučano crijevnih problema. U te se svrhe često koristi u kombinaciji sa drugim umirujuće djelujućim biljem.
Može se koristiti i kao kupka kod upala kože i spolnih organa te za opuštanje.

## Primjena u narodnoj medicini
Matičnjak važi kao značajna biljka za rješavanje problema vezanih za srce. Po svojstvima matičnjak podržava anatomiju srca i korisna je pomoć za sve srčane probleme bez obzira na porijeklo bolesti (Johann Franck, 1618, po Willfortu). Matičnjak pomaže i kod prehlada i podržava cirkulaciju. Sok iscjeđen iz svježeg lista pomaže dezinfekciji i zarastanju rana. Izaziva znojenje te se koristi kod groznice i visoke temperature. U ove svrhe, mješanje sa lipom i zovom pojačava dejstvo matičnjaka.

Poznati Ljubušak i travar Sadik Sadiković kaže: *Kada maternica spadne ili kada je žena slaba, pa ne može da zatrudni, uzimlju se banje sa odvarom od macine trave (melisa se zove i macina trava) i pije dnevno, dulje vremena, po 3-4 šolje od macine trave, na jednake dijelove sa metvicom pomiješane u vinu ili vodi sa medom kuhane*.

Sadik Sadiković navodi u knjizi i sljedeće: *Ova je biljka nenatkriljivo sredstvo kod rastrojenih živaca. Banje i pranje odvarom od ove biljke poražuju i jača  živce. Kada se uzima svakog sata po 1 kašika vina u kojem se na četvrt litra 10 minuta kuhalo 8 grama lišća sa kašikom meda, obustavlja se lupanje srca , otklanja melanholija, histerija, nervozno trzanje, slabost srca, nesvjestica, strahovanje i grčenje živaca.*

Čisto eterično ulje matičnjaka je vrlo skupo. Cijena je zavisno od kvalitete od 3.000 do 6.000 eura po kilogramu ulja. Zbog toga ga u kozmetici miješaju sa uljem citronele, te uljem limun trave ili kore limuna.
Biljka je vrlo cijenjena i u kineskoj, te indijskoj tradicionalnoj medicini, kao i u starogrčkoj medicini (tačnije Aviceninoj /Hakim Ibn Sina/ adaptaciji iste) koja se i danas praktikuje u nekim dijelovime Indije i Afganistana (*Unani Tibb*).
*Melissa* je oficijelna prema farmakopeji bivše Jugoslavije. Upotrebljava se: *Folium mellisae* (list melise). Također prema: Brit. Herb. Pharm (1983). Njemačka komisija E: *The Complete German Commission E Monographs*, 1998. Američko izdanje str. 160.

## Reference 
## Dodatna literatura
* Wilfort, R. *Ljekovito bilje i njegova upotreba*, Zagreb, 1974.
* Dr. Enes Hasanagić, *Ljekovito bilje i jetra*, Svjetlost, Sarajevo, 1984.
* Sadik Sadiković, *Narodno zdravlje'', Svjetlost, Sarajevo, 1980.

## Vanjski linkovi 
*PFAF database Melissa officinalis
*Matičnjak – Melissa officinalis 
*Pčelinja ljubica – Melissa officinalis

Kategorija:U začetku, Biologija
Kategorija:Začini
Kategorija:Lamiales
Kategorija:Ljekovito bilje